Ålesund kirke

Ålesund kirke er en langkirke fra 1909 i Ålesund kommune, Møre og Romsdal fylke. Den er en del av Den norske kirke og er prostikirke i Nordre Sunnmøre prosti i Møre bispedømme. Kirken står nokså langt øst på Aspøya, mellom Giskegata i nord og Kirkegata i sør, og mellom Aspegata i vest og Prestegata i øst.

Byggverket er i hvit, gul og rød marmor og har 800 sitteplasser. Da Ålesund skulle bygges opp igjen etter brannen i 1904, ble det hentet stein fra Eide på Nordmøre. Orienteringen er fra øst mot vest, med kor i sistnevnte retning. Tårnet er asymmetrisk plassert på sørsiden. Det er et lite kapell ved koret i vest.

 Interiør og utsmykning 
Kirken er utsmykket med fresker av Enevold Thømt og glassmalerier, dels av Enevold Thømt, dels av andre. Thømt arbeidet med koret i en årrekke. Korbuen var ferdig i 1918, og arbeidet med korets vegger og hvelving pågikk til 1928. Glassmaleriene kom til over en enda lengre periode.

Altertavlen (1909) er laget av  Nicolai Mejdell. Prekestolen er av tre, og døpefonten er av marmor fra Carrara. I våpenhuset er en minnetavle med navnene på falne fra Ålesund under andre verdenskrig.

Hovedorgelet (på østgalleriet) ble bygget av J.H. Jørgensen i 1945 og hadde opprinnelig 70 stemmer. I anledning hundreårsjubileet i 2009  ble det restaurert og utvidet til 94 stemmer av Rieger Orgelbau, som også bygget et kororgel til kirken.

 Tidligere kirke 
Ålesunds første kirke ble tegnet av Heinrich Ernst Schirmer. Den ble oppført i 1854 og vigslet den 25. januar 1855. Det var en korskirke i tegl — for det meste upusset, men vesttårnet hadde puss. Kirken var stilmessig nokså lik samme arkitekts Strøm kirke utenfor Skarnes, som ble oppført parallelt. Kirken ble ødelagt i bybrannen i 1904.

 Kirkegård 
Kirkegården ligger nord for kirken og kalles Vestre kirkegård. Den ble tatt i bruk samtidig med den første kirken i 1855 og var første kirkegård for Ålesund by. Aspøya har skrinn jord, så det er fylt på jord på stedet for å kunne bruke det som gravplass. Kirkegården ble etterhvert full, og i 1879 ble Nordre gravlund tatt i bruk. Senere er flere andre gravlunder anlagt i byen. Det står et krigsminnesmerke nordøst for kirken. Fra 1994 er det anledning til urnenedsettelser på kirkegården.

 Referanser 
Grytten og Dalhus, s. 4.
Grytten og Dalhus, s. 16–21.
Grytten og Dalhus, s. 38.
Grytten og Dalhus, s. 44.
Grytten og Dalhus, s. 57–61. Utsmykningen er mer detaljert skildret og forklart på de påfølgende sidene.

Magnus Hagtvedt: Ålesund kirke (omtale av orglene)
Restaurert orgel til jubileet (Ballade.no)
Ålesund kirkelige fellesråd: Våre gravplassar

 Litteratur 




 Eksterne lenker 


 Ålesund menighet
 Kart over Vestre kirkegård (Allslekt.org)

Kategori:Kirker i Ålesund
Kategori:Kirker i Nordre Sunnmøre prosti
Kategori:Kulturminner i Ålesund
Kategori:Norske kirker fra 1909
Kategori:Kirkebranner i Norge